Broj: 711-I-2420-M-423/22-02-21

Zagreb, 07. studeni 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **obveznika Vedrana Kinkela, općinskog načelnika Općine Matulji**, za davanjem mišljenja Povjerenstva, na 193. sjednici, održanoj dana 07. studenog 2022.g. daje sljedeće

**MIŠLJENJE**

1. **Obveznik Vedran Kinkela, općinski načelnik** **Općine Matulji, može uz plaću za obnašanje ove javne dužnosti primiti naknadu za troškove prehrane u paušalnom iznosu, uplatu premije za slučaj ozljede na radu, putno osiguranje za službeno putovanje, osiguranje od menadžerske odgovornosti, novčanu potporu za rođenje djeteta i novčanu potporu za slučaj smrti roditelja, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a.**
2. **Općinski načelnik Općine Matulji Vedran Kinkela ima pravo na primitke iz točke I. izreke samo ukoliko je to propisano određenim zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.**

Obrazloženje

Zahtjev za davanjem očitovanja Povjerenstva podnio je Vedran Kinkela, općinski načelnik Općine Matulji. U knjigama ulazne pošte Povjerenstva zahtjev je zaprimljen 28. listopada 2022. pod poslovnim brojem 711-U-8586-M-423/22-01-5, povodom kojeg se vodi predmet broj M-423/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a te je stoga Vedran Kinkela povodom obnašanja dužnosti općinskog načelnika Općine Matulji obvezan postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznik u zahtjevu traži tumačenje vezano uz članak 5. stavak 2. ZSSI-a te ističe da sukladno ZSSI-u ima pravo na naknadu putnih i drugih stvarnih troškova obnašanja dužnosti, slijedom čega traži mišljenje odnosi li se to na prehranu u paušalnom iznosu do 6.000,00 kn godišnje neoporezivo (članak 7. stavak 2. rbr.34. Pravilnika o porezu na dohodak) ili 12.000,00 kn godišnje (članak 7. stavak 2. rbr.35. Pravilnika o porezu na dohodak).

Obveznik traži mišljenje Povjerenstva ima li pravo na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, kao i potporu za novorođenče i potporu za slučaj smrti člana uže obitelji.

Obveznik u svome zahtjevu navodi kako dužnost obnaša profesionalno i za obnašanje dužnosti prima plaću.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je obrazložilo da obveznici koji temeljem ugovora obnašaju javnu dužnost, pored plaće koju ostvaruju za njezino obnašanje, ne smiju primiti dodatne naknade za obnašanje javne dužnosti, što obuhvaća prigodne nagrade do propisanog iznosa (božićnica, uskrsnica), dar za djecu, regres za godišnji odmor te druge jednokratne nagrade, ali i sve druge primitke koje bi primali uz plaću, osim naknade putnih i drugih opravdanih troškova.

Nadalje, dana 12. travnja 2022.g. Povjerenstvo je donijelo Dopunu Smjernice broj 711 -I-518-R-34/22-02-17 u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti, te je između ostalog, Povjerenstvo utvrdilo da obveznici mogu

Primitinovčane paušalne naknade za podmirivanje troškova prehrane, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, te potporu za novorođenče, potporu za slučaj smrti člana uže obitelji odnosno različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti ukoliko nastupe izvanredne okolnosti koje su povod za isplatu, jer navedene isplate ne predstavljaju zabranjene dodatne naknade.

Navedena Smjernica i Dopuna Smjernice odnose na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost, slijedom čega se ne odnose na izvršne čelnike jedinica lokalne i područne (regionalne) samouprave, jer isti obnašaju dužnost temeljem rezultata provedenih izbora i ne sklapaju ugovor o radu.

Međutim, tumačenje Povjerenstva što se smatra, a što se ne smatra dodatnim naknadama odnosi se jednako na sve obveznike iz članka 3. ZSSI-a, pri čemu općinski načelnici, gradonačelnici, župani i njihovi zamjenici imaju pravo na one primitke koji su određeni zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.

Povjerenstvo pri tome napominje kako u njegovoj nadležnosti nije tumačenje poreznih propisa, pa tako niti Pravilnika o porezu na dohodak ( „ Narodne novine“ Broj: 10/17, 128/17, 106/18, 01/19, 80/19, 01/20, 74/20, 01/21).

Slijedom navedenog, nije u suprotnosti s odredbama ZSSI-a, da obveznik Vedran Kinkela, općinski načelnik Općine Matulji, uz plaću za obnašanje javne dužnosti primi naknadu za troškove prehrane u paušalnom iznosu, uplatu premije za slučaj ozljede na radu, putno osiguranje za službeno putovanje, osiguranje od menadžerske odgovornosti, novčanu potporu za rođenje djeteta i novčanu potporu za slučaj smrti roditelja jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona,pri čemu na ove primitke obveznik ima pravo ako je to propisano zakonom ili općim aktom kojim se uređuju prava općinskih načelnika, gradonačelnika, župana i njihovih zamjenika koji ujedno ne bi bio suprotan odredbama zakona iz nadležnosti Ministarstva pravosuđa i uprave, koje tumači navedeno državno tijelo.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Vedran Kinkela, elektroničkom dostavom
2. Objava na internetskoj stranici Povjerenstva
3. Pismohrana